D. Jarjabek, poslanec: (2002-03-19):
I. Presperín, podpredseda NR SR: Ďakujem. Poslanec Húska. A. M. Húska, poslanec: Ďakujem. Počuli sme už názory viacerých, podľa môjho názoru naozaj by bolo treba postupovať takým spôsobom, aby sme vyhliadli osobu, ktorá má dostatočný kredit, má dostatočnú znalosť a predovšetkým naozaj môže zohrať veľmi významnú úlohu pri konsolidácii právneho pozadia pre takúto funkciu, pretože táto funkcia je koniec koncov v našich podmienkach nóvum. Nebolo by dobré, aby rôzni kašírovaní ľudia, ktorí sú z pozadia riadení všeličím a nazýva sa to často nezávislým a nepolitickým pozadím z nepolitických organizácií, že by nemali takýmto spôsobom vstupovať do politického života ako rozhodcovia o tom, čo sa vlastne stalo alebo prípadne aby nezohrávali úlohu, ktorou by mali chrániť ľudí pred presilou, a pritom sami nemajú dostatok dôvery v širokých politických štruktúrach. Podľa môjho názoru ten jeden návrh je naozaj návrh, ktorý je ušitý na to, aby obchádzal hlavnú úlohu, ktorú bude musieť niesť ombudsman, to znamená vybudovať právne pozadie a, samozrejme, byť dôveryhodný. To si myslím má práve v sebe pán kandidát... I. Presperín, podpredseda NR SR: Pán poslanec Oberhauser. V. Oberhauser, poslanec: Ďakujem, pán predseda. Ja by som sa chcel vrátiť k tomu, čo som povedal, že naozaj by bolo dobré, keby sa pán Hrubala vyjadril k takým zásadným veciam, ako je ochrana inštitúcií proti občanom, to je jedna vec, druhá vec je, tie návrhy, respektíve tie komentáre, ktoré sú uvedené v návrhoch, kde sa hovorí, aká práca je za ním, tam nie sú konkrétne veci, to sú také všeobecné reči o tom, že pracuje vlastne s nevládnymi rôznymi združeniami a organizáciami, ale nie sú tam pomenované konkrétne prípady, ktoré majú práve charakter obhajoby ľudských práv a preukazného proste nejakého dôkazu, ktorý by ukázal, že ako advokát, ako sudca bol na strane práve takých jednotlivcov, ktorí boli poškodení a ktorým bolo treba pomôcť proti inštitúciám. Čiže to jednoducho chýba v tom návrhu. A potom ešte k tomu, čo povedal aj pán poslanec Brňák, by som chcel povedať, keď bol v roku 1988 sudcom okresného súdu, bol minimálne nomenklatúrny káder OV KSS, takže nerozprávajte tu, že nebol spojený s komunistickou stranou, on bol priamo spojený ako nomenklatúrny káder OV KSS minimálne. Čiže žiadne takéto silácke reči, aké tu hovoríte o pánovi doktorovi Hrubalovi. Ďakujem. I. Presperín, podpredseda NR SR: Pán poslanec Tatár má slovo. P. Tatár, poslanec: K pánovi poslancovi Brňákovi na obranu alebo podporu kandidáta HZDS pána doktora Kandráča ste rozprávali známe fakty, ktoré by akoby mali svedčiť proti tomu druhému kandidátovi doktorovi Hrubalovi. Politicky je to pochopiteľná stratégia. Samozrejme treba zdôrazniť, že opakovaním faktov, ktoré máme všetci rozdané na papieri, a ich neserióznym porovnávaním, pretože ste ich neporovnávali, len veľmi zdanlivo zvýhodňujete svojho kandidáta. Keďže ste to urobili takto neseriózne, tak skôr si myslím, že ste zvýhodnili toho, koho vy nechcete voliť, a tým je práve doktor Hrubala, či už je to váš osobný účelový antikomunizmus, ku ktorému ste sa tu teraz priznali, alebo je to také, že hovoríte, že Hrubala bol kandidátom za poslanca, pričom jeho protikandidát na ombudsmana je už aj poslancom. Stačí si to takto jednoducho zrátať a ukáže sa, že to napádanie protikandidáta môže byť, naopak, veľmi, veľmi kontraproduktívne a že ste skôr doktorovi Hrubalovi v tejto voľbe pomohli. I. Presperín, podpredseda NR SR: Pán poslanec Hofbauer. R. Hofbauer, poslanec: Škoda, že pán poslanec Brňák sa nezmienil o tom, čím sa vlastne pán Hrubala v súčasnosti živí a kto ho vlastne financuje, pretože z toho životopisu sa dá akurát dozvedieť, že pôsobí v centre na podporu miestneho aktivizmu, ktoré je blízke Inštitútu verejných otázok a celý tento spolok je financovaný zo zahraničných zdrojov. Takže ťažko tu hovoriť o nejakom nezávislom pôsobení. Podobne ako v súčasnosti vysvitlo, že takzvaná nezávislá, nepolitická organizácia Transparency International je financovaná americkou vládnou agentúrou a nemeckou vládnou nadáciou. Takže to sú také pomyselné nezávislé aktivity pomyselných nezávislých inštitúcií. To k tej nepolitickosti pána Hrubalu. Čo sa týka poznámky, kto je hanbou tejto snemovne, domnievam sa, je to predovšetkým športovec, ktorý za predvádzanie sa pri pretekárskom aute a za stretnutie sa s mentálne postihnutými deťmi si vynútil z protidrogového fondu 60-tisícový honorár, ktorý si strčil do vrecka. Domnievam sa, že skutočne takéto osoby v tejto snemovni nemajú čo hľadať a ja pevne verím, že tu ani nebudú. I. Presperín, podpredseda NR SR: Pán poslanec Karlín. G. Karlín, poslanec: Budem veľmi stručný. Chcem apelovať na tu sediacich kolegov, že raz už by sme sa mali správať tak, ako nám svedomie káže, ja si myslím, že pána Kandráča tu poznáte za tri a pol roka, skoro štyri. Poznáte spôsob jeho prejavu. Ja si myslím, že raz odložme stranícke tričká a dajme prednosť kvalite, a ja si myslím, že tá kvalita je tu na tejto strane. Ďakujem za pozornosť. I. Presperín, podpredseda NR SR: Pani poslankyňa Sabolová má slovo.